
Príloha č. 2 súťažných podkladov – Kritériá na vyhodnotenie ponúk a pravidlá ich uplatnenia
1. Jediným kritériom na vyhodnotenie ponúk je Cena celkom za predmet zákazky, vypočítaná a vyjadrená v eurách (EUR) bez DPH. 

2. Cenu uchádzač uvedie do priloženého formulára „Návrh na plnenie kritéria“.

3. Uchádzač k predloženému Návrhu na plnenie kritéria predloží ako súčasť ponuky ocenený výkaz výmer podpísaný uchádzačom vo formáte .pdf a nepodpísaný vo formáte XLS, ktorý tvorí prílohu súťažných podkladov. Vo výkaze výmer budú jednotkové ceny matematicky zaokrúhlené na 2 desatinné miesta,  prepočet jednotkovej ceny krát množstvo na 2 desatinné miesta a celková cena bez DPH aj s DPH bude zaokrúhlená na 2 desatinné miesta. Nastavenie zobrazenia cien v bunkách na príslušný počet desatinných miest nepostačuje, a nie je totožné so zaokrúhlením. Z tohto dôvodu verejný obstarávateľ odporúča pri zadávaní cien použiť pre zaokrúhlenie funkciu ROUND.


Ak je uchádzač platiteľom dane z pridanej hodnoty (ďalej len "DPH"), navrhovanú zmluvnú cenu uvedie v zložení:

•
navrhovaná zmluvná cena uvedená v EUR bez DPH,

•
percentuálna sadzba a výška DPH,

•
navrhovaná zmluvná cena celkom uvedená v EUR vrátane DPH

4. Ak uchádzač nie je platiteľom DPH, uvedie iba navrhovanú zmluvnú cenu celkom. Na skutočnosť, že nie je platiteľom DPH v ponuke upozorní.

5. Zmluvná cena musí byť stanovená na základe poskytnutej projektovej dokumentácie a prislúchajúceho „výkazu výmer“, ktoré sú prílohami súťažných podkladov a musia byť v nej zahrnuté aj náklady špecifikované v návrhu obchodných podmienok plnenia predmetu zákazky, ako aj v iných častiach týchto súťažných podkladov.

Pri spracovaní zmluvnej ceny za uskutočnenie predmetu zákazky požadujeme vpísať jednotkové ceny a ceny celkom do výkazu výmer, ktorý je súčasťou súťažných podkladov. Do každej položky výkazu výmer a jej jednotkovej ceny musia byť započítané všetky náklady, ktoré s ňou bezprostredne súvisia. Všetky položky budú ocenené ako materiál s montážou aj v prípade, ak v poskytnutom výkaze výmer nie sú pre niektoré z položiek samostatne uvedené položky pre montáž, resp. materiál. Nepripúšťajú sa akékoľvek iné zmeny a zásahy do poskytnutého výkazu výmer okrem doplnenia textu príslušných položiek v prípade použitia ekvivalentu, zmien povolených v týchto súťažných podkladoch a zmien vyplývajúcich z poskytnutých vysvetlení a doplnení súťažných podkladov verejným obstarávateľom. Uchádzač musí vpísať všetky jednotkové ceny a ceny celkom, pričom tieto nesmú byť vyjadrené záporným číslom a budú zaokrúhlené na dve desatinné miesta. Uchádzač musí dodržať udané množstvá (aj v tonách aj v % ) aj pre položky presun hmôt. V prípade, že v poskytnutom rozpočte nie sú hodnoty v percentách a tonách udané, uchádzač ich musí stanoviť, pričom tieto hodnoty nesmú byť vyjadrené záporným číslom. 
V prípade, ak výkaz výmer neobsahuje samostatné položky pre naloženie a odvoz odpadu, ktorý je možné považovať za druhotnú surovinu ( železo a oceľ, zmiešané kovy a pod. ) je uchádzač povinný náklady na naloženie a odvoz tohto odpadu započítať do položky pre demontáž tohto odpadu. 

V prípade, že uchádzač pri spracovaní zmluvnej ceny za uskutočnenie predmetu zákazky použije „ekvivalentné“ výrobky a zariadenia, uvedie ich farebne odlišným písmom priamo do príslušných položiek oceneného výkazu výmer pod ich pôvodný popis a zároveň dopracuje k ocenenému výkazu výmer „Prehľad ekvivalentných výrobkov a zariadení použitých pri ocenení predmetu zmluvy“ v členení podľa poskytnutého výkazu výmer na HSV a PSV práce, oddiel a číslo položky s uvedením ekvivalentnej dodávky. Uvedený prehľad bude tvoriť súčasť oceneného výkazu výmer uchádzača. Ak uchádzač nedoplní ekvivalent v príslušnej položke oceneného výkazu výmer a nevypracuje uvedený prehľad alebo niektorú položku do neho nezahrnie, bude verejný obstarávateľ mať za to, že uchádzač ocenil výrobky a zariadenia uvedené v poskytnutom výkaze výmer a projekte stavby. Použitím ekvivalentu nesmie dôjsť k zmene technického riešenia. 

Uchádzač môže uviesť k jednotlivým položkám výkazu výmer iba jeden ekvivalent, ku ktorému uvedie výrobcu, presný názov výrobku a jeho technickú špecifikáciu. Verejný obstarávateľ si vyhradzuje právo vyžiadať si od uchádzača doklad o tom, že ním navrhnutý výrobok alebo zariadenie je ekvivalentom k výrobkom a zariadeniam uvedeným vo výkaze výmer. V prípade, že uchádzač uvedenú skutočnosť nepreukáže, resp. verejný obstarávateľ zistí, že nejde o ekvivalent, verejný obstarávateľ nebude takýto ekvivalent akceptovať. 

6.
V prípade ak uchádzač v postavení dodávateľa v súlade s právnym poriadkom Slovenskej republiky nebude povinný odviesť DPH pri dodávke predmetu zákazky, ale odviesť ju bude povinný verejný obstarávateľ v postavení odberateľa, uvedie uchádzač v ponuke cenu vrátane DPH, ktorú bude povinný zaplatiť verejný obstarávateľ.

7.
Úspešným uchádzačom sa stane uchádzač s najnižším návrhom na plnenie kritéria, t. j. s najnižšou Cenou celkom za predmet zákazky v EUR bez DPH, ktorý súčasne splní požiadavky na predmet zákazky a podmienky účasti stanovené verejným obstarávateľom.

